SKRIFTLIG FORESPØRGSEL E-3164/02

af Marjo Matikainen-Kallström (PPE-DE)og Christian Rovsing (PPE-DE) til Kommissionen

(5. november 2002)

Om: Atomkraft i Bulgarien

Vi henviser til det seminar, som fandt sted i Europa-Parlamentet den 1. oktober 2002, hvor man drøftede fremtiden for det bulgarske atomkraftværk i Kozloduy, og til Verheugens svar på Kommissionens vegne af 23. september 2002 på skriftlig forespørgsel E-2121/02(1) af Matikainen-Kallström og Adam.

Under Parlamentets seminar forelagde direktøren for atomkraftsikkerhed i Det Internationale Atomenergiagentur en rapport fra sikkerhedseksperternes seneste mission. I rapporten konkluderedes det, at sikkerhedsnormerne reaktor 3 og 4 i Kozloduy nu var nået op på samme sikkerhedsniveau som de reaktorer fra samme år, der er i drift i EU.

Verheugen sagde i sit svar på den ovennævnte skriftlige forespørgsel, at reaktor 3 og 4 i atomkraftværket Kozloduy fortsat udviste en række afvigelser fra sikkerhedskravene.

Kommissionen bedes præcisere sin holdning til rapporten fra Det Internationale Atomenergiagentur. Især bedes den klarlægge, hvilke sikkerhedsnormer, Verheugen henviste til i sit svar (hvis de adskiller sig fra de sikkerhedskrav, som anvendes af Det Internationale Atomenergiagentur). Kommissionen bedes også klarlægge, hvori de afvigelser, der er nævnt i svaret, består.

(1) EUT C 242 E af 9.10.2003, s. 6.

Svar afgivet på Kommissionens vegne af Günter Verheugen

(19. december 2002)

Kommissionen kan meddele de ærede medlemmer, at kapitel 14 om energi i tiltrædelsesforhandlingerne blev midlertidigt lukket for Bulgariens vedkommende den 18. november 2002, idet medlemsstaterne og Bulgarien er nået frem til en aftale om nuklear sikkerhed i dette land, navnlig for så vidt angår Kozloduyværkets enhed 3 og 4.

Efter Kommissionens opfattelse gør denne nye oplysning spørgsmålene fra de ærede medlemmer overflødige, eftersom spørgsmålene vedrører emner, der blev drøftet, inden denne aftale blev nået.

Med hensyn til de specifikke spørgsmål vil Kommissionen først minde om, at den ikke har mandat til at udtale sig om en rapport fra Det Internationale Atomenergiagentur (IAEA). Kommissionen vil derfor nøjes med at minde om følgende kendsgerninger.

I øvrigt henvises til det skriftlige svar på spørgsmål P-2718/02 fra Rolf Linkohr(1) om samme emne:

- IAEA-rapporten, som det ærede medlem henviser til, konkluderer ikke, at alle sikkerhedsstandarderne for Kozloduyværkets enhed 3 og 4 nu er nået op på samme niveau som de enheder fra samme årgang, der er i drift i EU. Rapporten siger, at driftssikkerheden på anlægget er nået op på et niveau svarende til niveauet på anlæg fra samme årgang i den øvrige del af verden. Kommissionen minder om, at det med hensyn til Kozloduyværkets enhed 3 og 4 især er de oprindelige svagheder ved konstruktionssikkerheden for reaktorer af typen VVER 440/230, som er i drift i Kozloduyværkets enhed 1 til 4, der giver anledning til bekymring fra vestlig side. Det citat, som de ærede medlemmer henviser til, drejer sig derfor ikke om det, der især bekymrer EU med hensyn til Kozloduyværkets enhed 3 og 4.

- Med hensyn til konstruktionssikkerheden på enhed 3 og 4 minder Kommissionen om, at rapporten fra IAEA om Kozloduyværket blev udarbejdet efter et IAEA-ekspertbesøg på værket fra 24. til 28. juni 2002. Besøget var et supplement til tre tidligere besøg vedrørende konstruktion og drift for at vurdere alle tidligere anbefalinger og forslag, der er stillet angående enhed 3 og 4 i Kozloduyværket, herunder konstruktionssikkerhed, seismisk sikkerhed og driftssikkerhed. Rapporten er baseret på en gennemgang af tidligere anbefalinger, men nævner ikke, om man med forbedringerne af konstruktionssikkerheden har kunnet kompensere fuldt ud for manglerne i den oprindelige konstruktion, især manglen på reaktorindeslutning, gennem moderniseringsprogrammet. Rapporten siger herom, at for enhed 3 og 4 blev de vigtigste sikkerhedsfunktioner i løbet af moderniseringsprogrammet forbedret, så de nu har nået et niveau eller i nogle tilfælde et højere niveau end det, som fremgår af IAEA's oprindelige anbefalinger.

- Kommissionen minder endelig om, at det var under Rådets ledelse, at der blev udarbejdet en rapport om nuklear sikkerhed i forbindelse med udvidelsen i juni 200(2) 1, som blev fulgt af en statusrapport efter en ekspertundersøgelse i juni 2002. Situationen og udviklingen vedrørende nuklear sikkerhed i kandidatlandene blev undersøgt af en ad-hoc sammensætning af Atomgruppen i Rådet, nemlig Arbejdsgruppen om Nuklear Sikkerhed (WPNS). Der blev taget hensyn til de nærmere enkeltheder i det Kozloduy-moderniseringsprogram, der har været i gang i de senere år, og rapporten angav, at det nuværende program til forbedring af sikkerheden i enhed 3 og 4 vil bidrage til at begrænse de oprindelige afvigelser og sikre driften i hele perioden, indtil de bliver lukket. I rapporten bekræftede eksperter fra medlemsstaterne, at det er nødvendigt, at der indgås faste forpligtelser til lukning i forbindelse med afvigelser i forhold til sikkerhedskrav og -praksis, som anvendes generelt inden for EU.

(1) EUT C 268 E 1.11.2003, s. 13.

(2) http://register.consilium.eu.int/pdf/en/01/st09/09181-a1en1.pdf.